МВД-м и ныпыщIэ
НыпыщIэ къызэрыратам теухуа гуфIэгъуэ зэхыхьэ иджыблагъэ щекIуэкIащ КъБР-м щыIэ МВД-м. Абы хэтащ къэрал кIуэцI IуэхухэмкIэ министру КъБР-м щыIэ полицэм и генерал-лейтенант Васильев Сергей, абы и къуэдзэхэр, къэрал кIуэцI IуэхухэмкIэ щIыналъэ органхэм я унафэщIхэр, ветеранхэр, республикэ МВД-м деж щыIэ Жылагъуэ советым и тхьэмадэ Балъкъыз Валерэ.
Къэрал кIуэцI IуэхухэмкIэ министерствэу КъБР-м щыIэм къулыкъур щезыхьэкIхэм ядэлэжьэнымкIэ управленэм и тхьэмадэ къэрал кIуэцI къулыкъум и подполковник Ульясов Валентин къеджащ Урысей Федерацэм Къэрал кIуэцI IуэхухэмкIэ и министерствэм и нып зэрагъэувым теухуауэ УФ-м и Президентым къыдигъэкIа Указым.
Бжэгъум ныпыр щытраIулIэм япэ гъущI Iунэр хиукIэну пщIэ хуащIащ къэрал кIуэцI IуэхухэмкIэ министру КъБР-м щыIэ полицэм и генерал-лейтенант Васильев Сергей. Апхуэдэ хуитыныгъэ ягъуэтащ цIыху 13-м — сержант нэхъыщIэм къыщыщIэдзауэ полковникым нэс. министрым ветеранхэм ядэлэжьэнымкIэ и дэIэпыкъуэгъу, хабзэхъумэ органхэм, къэрал кIуэцIыдзэхэм я ветеранхэм я Советым и унафэщI Думай Борис пщIэ зыпылъ а къалэныр зэфIигъэкIри, ныпыр гуп хэхам и командирым иритащ.
— Нобэ едгъэкIуэкIа мы Iуэхугъуэр республикэ министерствэм и мызакъуэу, Къэбэрдей-Балъкъэрым и тхыдэм хыхьэнущ! Ар къэрал кIуэцI IуэхухэмкIэ органхэм я зыужьыныгъэмкIэ мыхьэнэ зиIэу щытынущ икIи ди лэжьыгъэр нэхъри егъэфIэкIуэнымкIэ дэрэжэгъуэщIэ къытхэзылъхьэнщ. Ныпыр щытынущ Хэкум хуэпэжу къулыкъу хуэщIэныр дэтхэнэ ди лэжьакIуэми игу къэзыгъэкIыж дамыгъэу, — жиIащ Васильев Сергей къызэхуэсахэм защыхуигъазэм.
ЗэIущIэм къыщыпсэлъащ Хэку зауэшхуэм и ветеран Марченкэ Сергейрэ КъБР-м щыIэ МВД-м и Жылагъуэ советым и тхьэмадэ Балъкъыз Валерэрэ.
Къэрал кIуэцI IуэхухэмкIэ министерствэу КъБР-м щыIэм и пресс-IуэхущIапIэ.
